open-index/open-wikipedia-markdown huggingface dataset:
Θεμίσκυρα

Η **Θεμίσκυρα** στην αρχαιότητα ήταν η μυθική πρωτεύουσα της χώρας των Αμαζόνων, στην ανατολική Μικρά Ασία, η οποία χρονολογείται από τη δεύτερη χιλιετηρίδα π.Χ. 
Βρισκόταν στις όχθες του ποταμού Θερμόδοντα, ενώ κάποιες πηγές την τοποθετούσαν και ανατολικότερα, κοντά στον ποταμό Ίρη (σημερινοί ποταμοί *Terme* και *Yeşil* αντίστοιχα στην Τουρκία), στα παράλια του Εύξεινου Πόντου.

Η Θεμίσκυρα τοποθετείται, σύμφωνα με μια εκδοχή, στη σημερινή τουρκική πόλη του Τσαρσαμπά. 

## Ίδρυση της πόλης

Η Θεμίσκυρα λέγεται ότι ιδρύθηκε από τη βασίλισσα των Αμαζόνων Λυσίππη προς τιμή της θεάς Αρτέμιδος, στην οποία αφιέρωσε ιερά. Η βασίλισσα είχε έναν γιο, τον Τάναϊ, ο οποίος, επειδή ήταν πολεμοχαρής και περιφρονούσε τον έρωτα, τιμωρήθηκε από την Αφροδίτη και ερωτεύτηκε την ίδια του τη μητέρα. Ντροπιασμένος, έπεσε σε ένα ποτάμι και πνίγηκε και από τότε ο ποταμός αυτός φέρει το όνομά του. Η Λυσίππη ίδρυσε την πρωτεύουσα των Αμαζόνων και κατέκτησε όλους τους λαούς μέχρι τον ποταμό Τάναϊ.

## Ο Ηρακλής και η Ζώνη της Ιππολύτης
Η πρωτεύουσα των Αμαζόνων αναφέρεται στην ελληνική μυθολογία κατά την εξιστόρηση των Άθλων του Ηρακλή, όταν του ζητήθηκε ως ένατος άθλος από τον Ευρυσθέα να του φέρει τη Ζώνη της Ιππολύτης, της βασίλισσας των Αμαζόνων. Η Ιππολύτη φάνηκε αρχικά πρόθυμη να παραδώσει τη ζώνη, η Ήρα όμως διέδωσε τη φήμη μεταμφιεσμένη σε Αμαζόνα ότι ο Ηρακλής και η συνοδεία του είχαν σκοπό να απαγάγουν την Ιππολύτη, με αποτέλεσμα να γίνει μια αιματηρή μάχη με απώλειες και από τις δυο πλευρές.

## Ρωμαϊκοί χρόνοι
Κατά το τέλος των Μιθριδατικών Πολέμων και τη φυγή του Μιθριδάτη του 6ου από την Κύζικο, η Θεμίσκυρα κατελήφθη από τον Λούκουλο και μάλλον συμπεραίνεται πως καταστράφηκε, γιατί από εκείνο το χρονικό σημείο κι έπειτα δεν αναφέρεται πλέον καθόλου στις ιστορικές πηγές. Επιπλέον, το γεγονός ότι δεν έχουν βρεθεί κάποια αρχαιολογικά ερείπια καθιστά δύσκολο για τους αρχαιολόγους και ιστορικούς να ορίσουν την ακριβή τοποθεσία της αρχαίας πόλης, παρά μόνο κατά προσέγγιση, κοντά στην πόλη Termeh της επαρχίας της Σαμψούντας.

## Γεωγραφία της περιοχής
Η αρχαία Θεμίσκυρα βρισκόταν πλησίον της μεταγενέστερης Αμισού, η οποία εκμεταλλευόταν γεωργικά πολλές περιοχές. Στη Θεμίσκυρα καλλιεργούνταν επίσης το κεχρί και ο έλυμος, ένα είδος δημητριακού, ενώ ο Πλίνιος ο Πρεσβύτερος επίσης αναφέρει ότι στην περιοχή ανθεί ένα φυτό ονόματι ηλίανθος, με φύλλα σαν της μυρτιάς, το οποίο βραζόταν μαζί με λίπος λιονταριού, σαφράνι και οίνο από πλατάνι. Κοντά στην πόλη απλωνόταν μια μεγάλη πεδιάδα μέχρι τις ποντικές ακτές, η οποία ήταν εύφορη και γεμάτη δέντρα, καθώς τη διέρρεαν οι ποταμοί Θερμόδων και Ίρις.

## Παραπομπές


## Εξωτερικοί σύνδεσμοι
*Themiscyra at Catholic Encyclopedia
*https://web.archive.org/web/20110826073515/http://www.mlahanas.de/Greeks/Mythology/Themiscyra.html

Κατηγορία:Αμαζόνες
Κατηγορία:Ιστορική γεωγραφία
Κατηγορία:Αρχαίες πόλεις της Μικράς Ασίας
Jonas Brothers

Οι **Jonas Brothers** είναι αμερικανικό μουσικό συγκρότημα ποπ μουσικής που δημιουργήθηκε το 2005 και αποτελείται από τα τρία αδέλφια Jonas: Νικ (κιθάρα, φωνή, ντραμς, πλήκτρα), Τζο (κιθάρα, φωνή, ντέφι, πλήκτρα) και Κέβιν (κιθάρα και δεύτερη φωνή). Κατάγονται από το Wyckoff του Νιου Τζέρσεϊ.

Το συγκρότημα ξεκίνησε αρχικά από την σόλο καριέρα του Νικ, όταν τον ανακάλυψε τυχαία ένας μουσικός παραγωγός που τον άκουσε να τραγουδάει σε ένα κομμωτήριο. Αργότερα, με την συμπαράσταση και την καθοδήγηση των γονιών τους (Κέβιν και Ντενίζ Τζόνας), το συγκρότημα δημιουργήθηκε.

Από το 2008 μέχρι το 2010, βραβεύτηκαν με 14 Teen Choice Awards.

Μετά από μία παύση το 2010 και το 2011 για να ακολουθήσει ο καθένας τα δικά του σόλο σχέδια, το συγκρότημα αποφάσισε το 2012 να ηχογραφήσει ένα νέο άλμπουμ, το οποίο όμως ακυρώθηκε λόγω της διάλυσης τους στις 29 Οκτωβρίου 2013.

Μέχρι σήμερα έχουν πωληθεί πάνω από 17 εκατομμύρια άλμπουμ τους παγκοσμίως.

Έξι χρόνια μετά την διάλυση τους, το συγκρότημα ξαναενώθηκε με την κυκλοφορία του τραγουδιού "Sucker" το οποίο κυκλοφόρησε την 1 Μαρτίου 2019.

## Μέλη

* Κέβιν Τζόνας (κιθάρα και δεύτερη φωνή)
* Τζο Τζόνας (κιθάρα, φωνή, ντέφι, πλήκτρα)
* Νικ Τζόνας (κιθάρα, φωνή, ντραμς, πλήκτρα)

## Δισκογραφία

* *It's About Time* (2006)
* *Jonas Brothers* (2007)
* *A Little Bit Longer* (2008)
* *From The 3D Concert Experience* (άλμπουμ από την ταινία) (2009)
* *Lines Vines and Trying Times* (2009)
* *Jonas L.A.* (2010)
* *LiVe* (2013)
* *Happiness Begins* (2019)
* *The Album* (2023)
* *Greetings from Your Hometown* (2025)

## Βιβλία
* *Burning Up: On Tour with the Jonas Brothers* (2008)

## Παραπομπές


## Εξωτερικοί σύνδεσμοι

* Επίσημη ιστοσελίδα

Κατηγορία:Μουσικά τρίο αδελφών
Κατηγορία:Μουσικά συγκροτήματα από το Νιου Τζέρσεϊ
Κατηγορία:Αμερικανικά pop συγκροτήματα
Γιώργος Ξενίδης

Ο **Γιώργος Ξενίδης** (6 Δεκεμβρίου 1974 - 3 Ιουνίου 2019) αποτέλεσε Έλληνας ποδοσφαιριστής που αγωνιζόταν ως αμυντικός. Είχε αγωνιστεί το μεγαλύτερο διάστημα της καριέρας του στον Ηρακλή, όπου το φθινόπωρο του 2011 ανέλαβε το ποδοσφαιρικό τμήμα ως υπεύθυνος του.

## Βιογραφικό
Γεννήθηκε στη Θεσσαλονίκη στις 6 Δεκεμβρίου του 1974 και ξεκίνησε την καριέρα του από τους ερασιτέχνες του Ηρακλή για να προωθηθεί στην επαγγελματική ομάδα το καλοκαίρι του 1994. Στο *γηραιό* παρέμεινε επί μια δεκαετία, φορώντας το περιβραχιόνιο του αρχηγού, με μια μικρή διακοπή για ένα εξάμηνο το 2002 όταν και αγωνίστηκε στην ΑΕΚ κατακτώντας το Κύπελλο Ελλάδος, για να επιστρέψει τον Ιούλιο της ίδιας χρονιάς στον Ηρακλή.

Το 2004 άφησε το ελληνικό πρωτάθλημα για να αγωνιστεί στην Κύπρο με τα χρώματα της Ανόρθωσης. Κατά την διετή του παρουσία στην κυπριακή ομάδα πανηγύρισε την κατάκτηση του Πρωταθλήματος του 2005 καθώς και την ιστορική πρόκριση επί της τουρκικής Τραμπζονσπόρ στο πλαίσιο των προκριματικών του Τσάμπιονς Λιγκ τη σεζόν 2005/06.

Το 2006 πήρε μεταγγραφή Ιωνικού. Παρά το γεγονός ότι η ομάδα ξεκίνησε με φιλοδοξίες, διοικητικά προβλήματα και αφαιρέσεις βαθμών την οδήγησαν στον υποβιβασμό. Παρ' όλα αυτά ο Ξενίδης παρέμεινε στον Ιωνικό και αγωνίστηκε και στη Β' Εθνική. Το καλοκαίρι του 2008 έμεινε ελεύθερος από την ομάδα της Νικαίας και από τότε έμεινε χωρίς ομάδα. Είχε συνολικά 224 συμμετοχές σε επίπεδο Α' Εθνικής (195 με Ηρακλή, 20 με Ιωνικό και 9 με ΑΕΚ) και έχει σημειώσει 20 τέρματα.

Τον Δεκέμβριο του 2005 είχε προσπαθήσει μαζί με τον Βασίλη Μπορμπόκη να αποκτήσει το πλειοψηφικό πακέτο των μετοχών του Απόλλωνα Καλαμαριάς.

Πέθανε από ανακοπή καρδιάς στις 3 Ιουνίου 2019 σε ηλικία 45 ετών. 

## Στατιστικά

## Τίτλοι
*Κύπελλο Ελλάδος: 2002
*Πρωτάθλημα Κύπρου:2005
## Παραπομπές


## Πηγές

*Προφίλ ποδοσφαιριστή στο insports.gr
*Σύνθεση της Ανόρθωσης (2005)
*
*Μπορμπόκης - Ξενίδης τον θέλουν!

Κατηγορία:Έλληνες ποδοσφαιριστές
Κατηγορία:Ποδοσφαιριστές Ηρακλή Θεσσαλονίκης
Κατηγορία:Ποδοσφαιριστές Αθλητικής Ένωσης Κωνσταντινουπόλεως
Κατηγορία:Ποδοσφαιριστές Ανόρθωσης
Κατηγορία:Ποδοσφαιριστές Ιωνικού Νίκαιας
Κατηγορία:Αμυντικοί ποδοσφαιριστές
Φιλόκυπρος

Ο **Φιλόκυπρος** ήταν βασιλιάς και ιδρυτής της πόλης κράτους Σόλοι στην Κύπρο.

Σύμφωνα με την ιστορία ήταν βασιλιάς της Κυπριακής πόλης κράτους Αιπείας η οποία βρισκόταν σε περιοχή με ανθυγιεινό κλίμα. Κάποτε πέρασε από εκεί ο Σόλων και συνέστησε στον Φιλόκυπρο να ιδρύσει μια νέα πόλη σε περιοχή με καλύτερο κλίμα, όπως κι έγινε , ή νέα πόλη ονομάστηκε Σόλοι προς τιμήν του Σόλωνα ο οποίος έγραψε και τους πρώτους νόμους της .  Γιος και διάδοχος του ήταν ο Αριστόκυπρος.

Στα έργα του ο Σόλων έχει αφιερώσει μία ελεγεία στον Φιλόκυπρο .

## Βιβλιογραφία
*Βάσσου Καραγιώργη, *Αρχαία Κύπρος*, Μορφωτικό ίδρυμα Εθνικής Τραπέζης, Αθήνα 1978

## Εξωτερικοί σύνδεσμοι
*"Η αυλή του Ευαγόρα"
*"Το λιμάνι του Βασιλείου των Σόλων"

## Παραπομπές
*[...] Φιλοκύπρου δὲ τούτου τὸν Σόλων ὁ Ἀθηναῖος ἀπικόμενος ἐς Κύπρον ἐν ἔπεσι αἴνεσε τυράννων μάλιστα. [...] **Ηροδότου ιστορίαι βιβλίο Ε΄**

Κατηγορία:Βασιλείς των αρχαίων Σόλων Κύπρου
Ευέλθων

Ο **Ευέλθων** , (*Εὐέλθων*), ήταν βασιλιάς της αρχαίας Σαλαμίνας στην Κύπρο.

Η διάρκεια της βασιλείας του συνέπεσε με την Περσική κατοχή της νήσου , παρόλα αυτά φαίνεται ότι ο Ευέλθων κρατούσε κάποια ανεξαρτησία αφού έκοψε δικά του νομίσματα. Σύμφωνα με τον Ηρόδοτο κάποτε έφτασε στη Σαλαμίνα η βασίλισσα της Κυρήνης Φερετίμη και ζήτησε από τον βασιλιά της χώρας να της δώσει στρατό για να καταλάβει την εξουσία στην Κυρήνη και να επαναφέρει τον γιο της Αρκεσίλαο Γ΄ που είχε ανατραπεί. Ο Ευέλθων αρνήθηκε και της πρόσφερε αδράχτι και μαλλί. Της τόνισε ότι τέτοια δώρα αρμόζουν στις γυναίκες και όχι στρατός.  Ο Ευέλθων είχε αφιερώσει στους Δελφούς θυμιατήριο, *αξιοθέητον* το αποκαλεί ο Ηρόδοτος, που είχε τοποθετηθεί στον θησαυρό των Κορινθίων.

## Βιβλιογραφία
*Βάσσου Καραγιώργη, *Αρχαία Κύπρος*, Μορφωτικό ίδρυμα Εθνικής Τραπέζης, Αθήνα 1978
*Νικολετσέα Γεωργία, Η γυναίκα στον Ηρόδοτο:Μυθοπλασία και Πραγματικότητα, εκδόσεις: Το δόντι, Πάτρα 2018, ISBN 9789609772921.
*Δεληγιώργης, Κωνσταντίνος, Γυναικείες μορφές στον Ηρόδοτο: λογοτεχνική διάπλαση και επιδράσεις, Εθνικό και Καποδιστριακό Πανεπιστήμιο Αθηνών (ΕΚΠΑ), Σχολή Φιλοσοφική, Τμήμα Φιλολογίας, Αθήνα 2015, (διδακτορική διατριβή).
*
## Εξωτερικοί σύνδεσμοι
https://web.archive.org/web/20180121205928/http://www.kyripap.com/Mythos_kai_erotas.htmlΚυριάκου Δ. Παπαδόπουλου, Ευέλθων

## Παραπομπές


Κατηγορία:Βασιλείς της αρχαίας Σαλαμίνας Κύπρου
Αριστόκυπρος

Ο **Αριστόκυπρος**, (*Ἀριστόκυπρος *),  ήταν βασιλιάς των αρχαίων Σόλων στην Κύπρο.

Διαδέχτηκε τον πατέρα του Φιλόκυπρο και πήρε μέρος στην επανάσταση των Κυπρίων εναντίον των Περσών που έγινε με ηγέτη τον Ονήσιλο. Σκοτώθηκε στη μάχη στη πεδιάδα της Σαλαμίνας μαζί με τον Ονήσιλο αφού πρώτα τους εγκατέλειψαν οι Κούριοι και αποχώρησαν από το πεδίο της μάχης. 

## Βιβλιογραφία
*Βάσσου Καραγιώργη, *Αρχαία Κύπρος*, Μορφωτικό ίδρυμα Εθνικής Τραπέζης, Αθήνα 1978
*Ηροδότου, Αλικαρννήσηος, ιστορικοί λόγοι Θ΄, έκδοση J. Cooke, et J. Parker, 1808, σελίδα 61

## Παραπομπές
*[...]ὅς περ τὴν Κυπρίων ἀπόστασιν ἔπρηξε, καὶ ὁ Σολίων βασιλεὺς Ἀριστόκυπρος ὁ Φιλοκύπρου, Φιλοκύπρου δὲ τούτου τὸν Σόλων ὁ Ἀθηναῖος ἀπικόμενος ἐς Κύπρον ἐν ἔπεσι αἴνεσε τυράννων μάλιστα. [...] **Ηροδότου ιστορίαι βιβλίο Ε΄**

Κατηγορία:Βασιλείς των αρχαίων Σόλων Κύπρου
Αυδήμονας

Ο **Αυδήμονας** ήταν βασιλιάς της αρχαίας Σαλαμίνας στην Κύπρο.

Ήταν Κύπριος, και είχε τοποθετηθεί στον θρόνο της Σαλαμίνας από τους Πέρσες μετά την αποτυχημένη επανάσταση του Ονήσιλου τον οποίο και διαδέχτηκε. Ανατράπηκε το 411 π.Χ. από τον Ευαγόρα, ο οποίος ξεκίνησε από τους Σόλους της Κιλικίας με λίγους οπαδούς του και κατέλαβε τη Σαλαμίνα σε μία νύχτα, διώχνοντας τον Αυδήμονα. Προσπάθησε να επιστρέψει στον θρόνο με τη βοήθεια του Βααλµελέκ Β΄, βασιλιά του Κιτίου, χωρίς επιτυχία.

## Πηγές
* Βάσσος Καραγιώργης, *Αρχαία Κύπρος*, Μορφωτικό ίδρυμα Εθνικής Τραπέζης, Αθήνα 1978
* Αθανάσιος Σακελλάριος, *Τα Κυπριακά, γεωγραφία, ιστορία, και δημόσιος βίος*, Αθήνα 1890

Κατηγορία:Βασιλείς της αρχαίας Σαλαμίνας Κύπρου
Κατηγορία:Φοίνικες
Βααλμελέκ Α΄

Ο **Βααλµελέκ Α΄** ήταν βασιλιάς (479-449 π.Χ.) τού αρχαίου Κίτιου στην Κύπρο. Ήταν Φοίνικας και ιδρυτής φοινικής δυναστείας στο Κίτιο. Διορίστηκε από τους Πέρσες μετά την επανάσταση του Ονήσιλου.

Κατά την διάρκεια της βασιλείας του αντιμετώπισε προσπάθειες των Ελλήνων να εκδιώξουν τους φοίνικες βασιλείς που είχαν επιβάλει οι Πέρσες και να απελευθερώσουν την Κύπρο. Αρχικά τον Αθηναίο Χαριτιµήδη που έφτασε στην Κύπρο µε 200 τριήρεις αλλά εγκατέλειψε γρήγορα την προσπάθειά του. Το 449 π.Χ. κατέφθασε ο Κίμων με 200 τριήρεις και αφού συσπείρωσε μαζί του τις περισσότερες κυπριακές πόλεις πολιόρκησε το Κίτιο. Κατά την διάρκεια της πολιορκίας ο Κίμωνας πέθανε από βαριά ασθένεια, όπως και ο Βααλµελέκ Α΄ από άγνωστο λόγο. Διάδοχος του ήταν ο Ασβαάλ.

## Εξωτερικοί σύνδεσμοι
*Ιστορία της Λάρνακας

Κατηγορία:Βασιλείς του αρχαίου Κίτιου
Κατηγορία:Φοίνικες
Οτρήρη

Στην ελληνική μυθολογία η **Οτρήρη** ήταν βασίλισσα των Αμαζόνων. Υπήρξε σύντροφος του θεού Άρη και μητέρα της Ιππολύτης, της Αντιόπης, της Λυσίππης, της Μελανίππης και της Πενθεσίλειας. 

Θεωρείται και αναφέρεται συχνά ως η ιδρύτρια του Ναού της Αρτέμιδος στην Έφεσο.
Στην ηγεσία του έθνους των Αμαζόνων τη διαδέχθηκε η κόρη της Ιππολύτη.

## Εξωτερικοί σύνδεσμοι
* Theoi.com

Κατηγορία:Μυθικές βασίλισσες των Αμαζόνων
Ασβαάλ

Ο **Ασβαάλ** ήταν Φοίνικας βασιλιάς (449-425 π.Χ.) του αρχαίου Κίτιου στην Κύπρο. Ήταν διάδοχος του πατέρα του Βααλμελέκ Α΄, δεύτερος βασιλιάς της φοινικικής δυναστείας του Κίτιου. Κατά την διάρκεια της βασιλείας του προσάρτησε το Ιδάλιο και ανακηρύχθηκε βασιλιάς Κίτιου και Ιδαλίου. Διάδοχος του ήταν ο γιος του Βααλμελέκ Β΄.
 
## Εξωτερικοί σύνδεσμοι
*Ιστορία της Λάρνακας

Κατηγορία:Βασιλείς του αρχαίου Ιδαλίου
Κατηγορία:Βασιλείς του αρχαίου Κίτιου
Γόργος

Ο **Γόργος** , ήταν βασιλιάς της αρχαίας Σαλαμίνας στην Κύπρο.

Ο Γόργος είχε φιλοπερσική πολιτική και αρνήθηκε να λάβη μέρος στην επανάσταση των Κυπρίων κατά των Περσών. Τότε ο αδελφός του Ονήσιλος τον έδιωξε από τον θρόνο και ανακηρύχθηκε ο ίδιος βασιλιάς. Όπως αναφέρει ο Ηρόδοτος κάποια μέρα που ο Γόργος βγήκε από την πόλη με τον στρατό του ο Ονήσιλος έκλεισε τις πύλες έκανε στάση και έγινε ο ίδιος βασιλιάς. Ο Γόργος τότε κατέφυγε στην αυλή του Πέρση βασιλιά, μετά την αποτυχία της επανάστασης και τον θάνατο του αδελφού του οι Πέρσες τον επανέφεραν στον θρόνο της Σαλαμίνας. Μάλιστα συμμετείχε με στρατό στην εκστρατεία του Ξέρξη στην Ελλάδα. Διάδοχος του ήταν ο Φιλάων.

## Αναφορές


Κατηγορία:Βασιλείς της αρχαίας Σαλαμίνας Κύπρου
Oslobodenje

Η **Oslobođenje** (*Απελευθέρωση*) είναι εφημερίδα της Βοσνίας-Ερζεγοβίνης. Ιδρύθηκε στις 30 Αυγούστου του 1943 στην Donja Trnova ως αντιναζιστική εφημερίδα. Κατά τη διάρκεια της πολιορκίας του Σαράγεβο (Απρίλιος του 1992 - Φεβρουάριος του 1996) η εκδοσή της γινόταν σε ένα καταφύγιο καθώς το δεκαόροφο κτίριο όπου στεγάζονταν τα γραφεία της είχε καταστραφεί  από τους σερβικούς βομβαρδισμούς. Παρ' όλες τις αντιξοότητες η εφημερίδα κυκλοφορούσε καθημερινά εκτός από μια φορά. Εκδότες ήταν ο Βόσνιος *Kemal Kurspahic* και η Σέρβα *Gordana Knezevic* στους οποίους απονεμήθηκε το 1993 ο τίτλος των *International Editors* από το *World Press Review* «*για το θάρρος τους και την προσήλωση και την αφοσίωσή τους στις αρχές της δημοσιογραφίας*».  Στην Oslobodenje εργάζονταν δημοσιογράφοι, τεχνικοί και υπάλληλοι από όλες τις αντιμαχόμενες πλευρές: Μουσουλμάνοι, Σέρβοι και Κροάτες και γι' αυτό αλλά κυρίως για τη στάση της στη διάρκεια του πολέμου μπήκε συχνά στο στόχαστρο των εθνικιστών και των παραστρατιωτικών ομάδων. Πέντε εργαζόμενοί της έχασαν τη ζωή τους και άλλοι εικοσιπέντε τραυματίστηκαν στη διάρκεια του πολέμου. Το 1993 βραβεύτηκε με το Βραβείο Ζαχάρωφ για την ελευθερία της σκέψης.

## Παραπομπές

https://web.archive.org/web/20120716193931/http://www.ajr.org/article_printable.asp?id=773

Κατηγορία:Εφημερίδες με τόπο έκδοσης το Σαράγεβο
Κατηγορία:Βραβευμένοι με το Βραβείο Ζαχάρωφ
Βααλµελέκ Β΄

Ο **Βααλµελέκ Β΄** Φοίνικας ήταν βασιλιάς (425-400 π.Χ.) των αρχαίων πόλεων Κιτίου και Ιδαλίου στην Κύπρο.

Ήταν διάδοχος του πατέρα του Ασβαάλ, τρίτος βασιλιάς της φοινικικής δυναστείας του Κίτιου. Ανέπτυξε εμπορικές σχέσεις με την Αθήνα κι εκεί βρήκε καταφύγιο ο Αθηναίος ποιητής Ανδοκίδης: ο Βαάλµελεκ τον συνέλαβε και τον καταδίκασε, αλλά ο Ανδοκίδης κατάφερε και ξέφυγε. Υποστήριξε τον Αυδήμονα στην προσπάθειά του να ξανανέβει στον θρόνο της Σαλαμίνας χωρίς επιτυχία. Διάδοχός του ήταν ο Βααλράµ Α΄.

## Εξωτερικοί σύνδεσμοι
*Ιστορία της Λάρνακας

Βααλμελεκ Β
Βααλμελεκ Β
Κατηγορία:Βασιλείς του αρχαίου Ιδαλίου
Ταυρωπός

Ο **Ταυρωπός** είναι ποταμός που ρέει στους νομούς Καρδίτσας και Ευρυτανίας. Ο ποταμός πηγάζει από τα βουνά στο δυτικό τμήμα του νομού Καρδίτσας και έχει μήκος 78 περίπου χιλιόμετρα. Κατά τη δεκαετία του 1950 η ροή του διεκόπη με την κατασκευή του υδροηλεκτρικού φράγματος και τη δημιουργία της Λίμνης Πλαστήρα, που παρέχει ηλεκτροδότηση, ύδρευση και άρδευση στην ευρύτερη περιοχή της Θεσσαλίας. Στη συνέχεια ο ποταμός περνάει στο νομό Ευρυτανίας και κατά μήκος της κοιλάδας του υπάρχουν λιγοστές καλλιεργήσιμες εκτάσεις, πευκοδάση και δάση Ελάτης καθώς και μερικά πέτρινα γεφύρια. Από το 1967 ο ποταμός χύνεται στη λίμνη Κρεμαστών, ενώ πριν από τη δημιουργία της ενωνόταν με τον ποταμό Αχελώο. 

Χωρίζει την Ευρυτανία στα δύο με το δυτικό της τμήμα  να αποτελεί το Δήμο Αγράφων και το ανατολικό το Δήμο Καρπενησίου.

## Εικόνες

Αρχείο:Megdovas river 02.JPG|Η ροή του Μέγδοβα προς τη λίμνη Κρεμαστών


## Δείτε επίσης
*Λίμνη Ταυρωπού

## Εξωτερικοί σύνδεσμοι

*Τα ποτάμια της Ευρυτανίας

Κατηγορία:Ποταμοί της Στερεάς Ελλάδας
Κατηγορία:Ποταμοί της Θεσσαλίας
Κατηγορία:Περιφερειακή ενότητα Ευρυτανίας
Κατηγορία:Περιφερειακή ενότητα Καρδίτσας
Κατηγορία:Παραπόταμοι του Αχελώου
Τίμαρχος της Πάφου

Ο **Τίμαρχος** ήταν βασιλιάς της αρχαίας Πάφου.

Ανέλαβε στην εξουσία μετά τον θάνατο του Μεγάλου Αλεξάνδρου το 323 π.Χ., διαδέχτηκε τον Αλίμονο. Τα καθήκοντα του σαν βασιλιάς ήταν και ιερατικά αφού καταγόταν από το γένος των **Κινυραδών**, ιερέων της Αφροδίτης . Βασίλεψε μέχρι το 321 π.Χ. όταν και τον διαδέχτηκε ο γιος του Νικοκλής τελευταίος βασιλιάς της Πάφου. 

## Εξωτερικοί σύνδεσμοι
*Dialectorum Graecarum exempla epigraphica potiora

## Βιβλιογραφία
*Βάσσου Καραγιώργη, *Αρχαία Κύπρος*, Μορφωτικό ίδρυμα Εθνικής Τραπέζης, Αθήνα 1978

Κατηγορία:Βασιλείς της αρχαίας Πάφου
Βεσελεήλ

Ο **Βεσελεήλ** ήταν πρόσωπο της Παλαιάς Διαθήκης, ήταν σύγχρονος αλλά νεότερος του Μωυσή, από τη φυλή του Ιούδα. Ήταν ένας άνθρωπος γεμάτος από το πνεύμα και τη σοφία του Θεού (Ιεχωβά). Το όνομά του σημαίνει κάτω από τη σκιά του Θεού. Ο πατέρας του ήταν ο Ουρί, και παππούς του ο Ωρ, του Χάλεβ (Χελουβαϊ), του Εσρών, του Φαρές, του Ιούδα. 
 
Ο Θεός τον επέλεξε για να κατευθύνει το έργο της κατασκευής της Σκηνής του Μαρτυρίου και των εξαρτημάτων της, της Κιβωτού και του χάλκινου θυσιαστηρίου όπως επίσης και τα ενδύματα του Αρχιερέα και των ιερέων. 
Ήταν πολύ καλός σε κάθε τεχνική εργασία, στο χρυσάφι, στο ασήμι και στον χαλκό, κατεργαζόταν πέτρες και ξύλο, και σχεδίαζε επινοήματα και κατασκευές κάθε είδους. 
Ο παππούς του ο Ωρ αναφέρεται πως μαζί με τον Ααρών κρατούσαν τα χέρια του Μωυσή σταθερά, ωσότου οι Ισραηλίτες κατάφεραν να νικήσουν τους Αμαληκίτες. Ο Ωρ πρέπει να ήταν κοντά στην ηλικία του Μωυσή (80 ετών) και του Ααρών (83 ετών) το 1513 π.χ., ίσως και λίγο μεγαλύτερος. Αυτό φαίνεται και από το ότι όταν ο Μωυσής ανέβηκε στο βουνό για να πάρει τις εντολές από τον Ιεχωβά, άφησε στη θέση του ως κριτές τον Ααρών και τον Ωρ. 

Επομένως, ο Βεσελεήλ πρέπει να ήταν σχετικά νέος όταν ανέλαβε αυτόν τον διορισμό. Αν ο παππούς του ο Ωρ ήταν γύρω στα 80-90 χρόνια του, ο πατέρας του ο Ουρί γύρω στα 60-70 χρόνια του τότε λογικά ο ίδιος δεν μπορεί να ήταν πάνω από 40 ετών όταν ο Ιεχωβά του ανέθεσε αυτό το σπουδαίο έργο. (το 1513 π.χ.)
Πέθανε πριν το 1473 π.χ. και έτσι δεν μπήκε στη γη της επαγγελίας, εφόσον ήταν πάνω από 20 ετών τότε που η σύναξη του λαού στασίασε κατά του Ιεχωβά και δεν τον εμπιστεύθηκε ότι θα μπορούσε να δώσει στο λαό τη νίκη απέναντι στους ισχυρούς κατοίκους της γης. 

Έζησε το διάστημα 1550 π.χ.-1473 π.χ. κατά προσέγγιση.
## Παραπομπές



## Βιβλιογραφία
* Ενόραση στης Γραφές 1ος τόμος σελ. 498 εκδ. Β.&Φ. εταιρία Σκοπιά
* Ταμείο-ερμηνευτικόν λεξικόν των Αγιων Γραφών 1ος τόμος σελ. 678'' εκδ. Ινστιτούτον της Βίβλου 1977

Κατηγορία:Πρόσωπα της Παλαιάς Διαθήκης
Άρνος Γκρόουβ

Το **Άρνος Γκρόουβ** (Arnos Grove) είναι περιοχή στο νοτιοδυτικό άκρο της αστικής περιοχής του Ένφιλντ, στην Αγγλία.

Η περιοχή βρίσκεται κοντά στα σύνορα της αστικής περιοχής του Ένφιλντ. Παλαιότερα θεωρούνταν τμήμα του Σάουθγκεϊτ και έπειτα του Νέου Σάουθγκεϊτ.

## Ετυμολογία
Η περιοχή οφείλει την ονομασία της σε ένα κτήμα που ονομαζόταν *άλσος του Άρνολντς*   (*Arnoldes Grove*) το 1551, *Arno's Grove* περ. το 1865, που σημαίνει 'άλσος της οικογένειας *Arnold*  (η οποία αναφέρεται σε γραπτές πηγές από το 14ο αιώνα), που προέρχεται από την αρχαία αγγλική λέξη *grāf(a)*. 

## Ιστορία
Το Άρνος Γκρόουβ παρέμενε ως τη δεκαετία του 1930 μια περιοχή υπανάπτυκτη και αγροτική. Δε θεωρούνταν ανεξάρτητη περιοχή, αλλά τμήμα του Σάουθγκεϊτ.

Ήταν στην ιδιοκτησία των μοναχών του Κλέρκενουελ μέχρι την κατάργηση των μοναστηριών από τον Ερρίκο Η΄.. Το 14ο αιώνα ήταν γνωστό με το όνομα *Armholt Wood * και στη συνέχεια Arnolds. 

Το κτήμα ήταν ιδιοκτησία των Γουόκερς (οικογένεια ζυθοποιών) από το 1777 ως το 1918. Το 1928 το συμβούλιο του Σάουθγκεϊτ (*Southgate Urban District Council*) δημιούργησε το Πάρκο του Άρνος το 1928..

Το μέγαρο του Άρνος Γκρόουβ πωλήθηκε το 1928  στη βόρεια Μητροπολιτική ηλεκτρική εταιρεία  (North Metropolitan Electricity Supply Company). Στη συνέχεια επεκτάθηκε και του έβαλαν κόκκινο τούβλο- σήμερα είναι κατοικία που χρησιμοποιείται ως οίκος ευγηρίας και ονομάζεται *Southgate Beaumont*.

Στις 19 Σεπτεμβρίου του 1932 άρχισε να λειτουργεί ο σταθμός μετρό, ως τμήμα του Υπογείου Σιδηροδρόμου του Λονδίνου (London Underground), στη γραμμή Πικαντίλι (Piccadilly Line) με προορισμό το Κοκφόστερς. Στα χρόνια που ακολούθησαν το Άρνος Γκρόουβ από αγροτική περιοχή αναπτύχθηκε. Κατασκευάστηκαν μετά το 1930 αρκετά δημόσια κτήρια, όπως η πισίνα  (*Arnos Pool*) και η *Bowes Road Library*, βιβλιοθήκη, τα οποία ανακαινίστηκαν μετά το 2000, όπως και ο σταθμός του μετρό.. Το τοπικό ταχυδρομείο έκλεισε μετά το 2005. Σήμερα υπάρχουν πολλά τοπικά καταστήματα στην περιοχή και επίσης ιατρικό κέντρο.

## Μεταφορές
Στην περιοχή λειτουργεί τακτική συγκοινωνία με πολλά δρομολόγια λεωφορείων σε καθημερινή βάση. Επίσης, οι μεταφορές εξυπηρετούνται από το σταθμό του μετρό και από το σιδηροδρομικό σταθμό του Νέου Σάουθγκεϊτ.

## Ναοί
Στην περιοχή λειτουργεί ο Ρωμαιοκαθολικός Ναός της Κυρίας μας της Λούρδης (Our Lady of Lourdes Church) Στο ναό λειτουργεί και το ομώνυμο σχολείο πρωτοβάθμιας εκπαίδευσης.

## Πλησιέστερα μέρη
* Σάουθγκεϊτ
* Νέο Σάουθγκεϊτ
* Μπράνσβικ Παρκ
* Φράιερν Μπαρνέτ
* Μπάουντς Γκριν
* Πάλμερς Γκριν

## Παραπομπές


## Εξωτερικοί σύνδεσμοι
* Πληροφορίες για το Arnos Park
* Χάρτης του Arnos Park

Α
Ραδιοκύματα

μικρογραφία
**Ραδιοκύματα** είναι τα ηλεκτρομαγνητικά κύματα με συχνότητα από περίπου 3 Hz έως 300 GHz. Ειδικότερα τα ηλεκτρομαγνητικά κύματα με συχνότητες μεταξύ 300 MHz και 300 GHz ονομάζονται μικροκύματα. Μεγαλύτερες συχνότητες εμπίπτουν στο φάσμα της υπέρυθρης ακτινοβολίας. 

## Ζώνες συχνοτήτων

### Ζώνες συχνοτήτων κατά Διεθνής Ένωση Τηλεπικοινωνιών (ITU)
Παρακάτω δίνονται οι περιοχές συχνοτήτων και οι αντίστοιχες ονομασίες κατά την Διεθνής Ένωση Τηλεπικοινωνιών (ITU), με κυρίως χρήση στις ασύρματες επικοινωνίες. Διαφορετικές κατανομές σε περιοχές συχνοτήτων και ονομασίες χρησιμοποιούνται από άλλα πρότυπα, όπως για παράδειγμα για χρήση στα ραντάρ.

### Ζώνες συχνοτήτων κατά IEEE

Ο χαρακτηρισμός ζωνών συχνοτήτων σύμφωνα με το πρότυπο αυτό έχει τη βάση του σε στρατιωτικούς κωδικούς του Β' Παγκοσμίου Πολέμου οι οποίοι κατόπιν καθιερώθηκαν.  

## Παραπομπές


Κατηγορία:Ηλεκτρομαγνητικό φάσμα
Κατηγορία:Ραδιοφωνική τεχνολογία
*
Τομάζι Πουαπούα

Ο **Σερ Τομάζι Πουαπούα** (*Sir Tomasi Puapua*, 10 Σεπτεμβρίου 1938 - ...) είναι πολιτικός από το Τουβαλού. Διετέλεσε πρωθυπουργός και Γενικός Κυβερνήτης του νησιωτικού κράτους. Είναι τιμημένος με τον τίτλο του Ιππότη, του Τάγματος του Αγίου Μιχαήλ και του Αγίου Γεωργίου και με τον τίτλο Τάγματος της Βρετανικής Αυτοκρατορίας. Διαδέχθηκε στην πρωθυπουργία τον παραιτηθέντα εξαιτίας σκανδάλου Τοαρίπι Λαούτι.

## Πρώτα χρόνια
Γεννήθηκε στα τότε Νησιά Έλλις. Σπούδασε Ιατρική στα Φίτζι και ολοκλήρωσε τις σπουδές του στη Νέα Ζηλανδία. Παντρεύτηκε το 1971 με μία γυναίκα από το Κιριμπάτι και απέκτησαν 4 παιδιά.

## Πρωθυπουργός
Το 1978, με την ανεξαρτησία του κράτους, έγινε υπουργός Δημόσιας Διοίκησης και έπειτα Υπουργός Εξωτερικών. Την περίοδο 1981-1989 διετέλεσε πρωθυπουργός. Εξελέγη για πρώτη φορά πρωθυπουργός το Σεπτέμβριο του 1981 και επανεξελέγη το 1985. Το 1986 οι πολίτες της χώρας του απέρριψαν με μεγάλη πλειοψηφία σε δημοψήφισμα τις προτάσεις του για μεγαλύτερο εκδημοκρατισμό της χώρας. Σε μία χώρα με πολιτική αστάθεια και συνεχείς εναλλαγές κυβερνήσεων στην εξουσία, ο Πουαπούα υπήρξε ο μακροβιότερος πρωθυπουργός στη χώρα, καθώς κυβέρνησε επί 8 χρόνια. Ηττήθηκε στις εκλογές του 1989 από τον Μπικενιμπέου Παενίου, ο οποίος και στον διαδέχθηκε στο πρωθυπουργικό αξίωμα. Υπήρξε μάλιστα υποψήφιος για την πρωθυπουργία και το 1993, δέχτηκε όμως να παραιτηθεί υπέρ του Καμούτα Λατάζι, ο οποίος έγινε πρωθυπουργός το Δεκέμβριο του ίδιου χρόνου. Λίγο πριν γίνει Γενικός Κυβερνήτης, ο Πουαπούα υπηρέτησε και ως πρόεδρος του Κοινοβουλίου.

## Γενικός Κυβερνήτης
Το 1998 έγινε Γενικός Κυβερνήτης και αντιπρόσωπος της Ελισάβετ Β΄ του Ηνωμένου Βασιλείου. Στις 26 Ιουνίου του 1998 διαδέχθηκε στο αξίωμα τον Σερ Τουλάγκα Μανουέλα. Διατηρήθηκε στο εθιμοτυπικό αυτό αξίωμα ως το 2003, οπότε και τον διαδέχθηκε ο Φαϊμαλάγκα Λούκα.

## Παραπομπές


Πουαπουα
Κατηγορία:Γενικοί Κυβερνήτες του Τουβαλού
Πάπας Ιωάννης ΣΤ΄

Ο **Πάπας Ιωάννης ΣΤ΄** (655 - 11 Ιανουαρίου 705) ήταν Πάπας ή επίσκοπος της Ρώμης (30 Οκτωβρίου 701 - 11 Ιανουαρίου 705). Ο Ιωάννης ΣΤ΄ ήταν Ελληνικής καταγωγής από την Έφεσο, την εποχή του ακολούθησαν μεγάλες πολιτικές και στρατιωτικές αναταραχές στην Ιταλική χερσόνησο. Μετά από τον θάνατο του ακολούθησε ένα κενό παποσύνης δύο ετών και τον διαδέχθηκε ο Πάπας Ιωάννης Ζ΄. Το σώμα του μεταφέρθηκε στην παλαιά Βασιλική του Αγίου Πέτρου όπου έγινε η ταφή του.

## Βιογραφία

Ο Ιωάννης ΣΤ΄ ήταν Έλληνας από την Έφεσο, η άνοδος του στον Παπικό θρόνο έγινε μετά από ένα Sede vacante από τον θάνατο του Σέργιου Α΄ που κράτησε επτά εβδομάδες. Ο αυτοκράτορας Τιβέριος Γ΄ έστειλε στην Ιταλία τον Έξαρχο Θεοφύλακτο να επιβάλει την τάξη, ο Ιωάννης τον εμπόδισε να προχωρήσει σε βιαιότητες εναντίον των Ρωμαίων. Οι παρεμβάσεις του Ιωάννη ΣΤ΄ προστάτευσαν τον Θεοφύλακτο από τον τραυματισμό ο στόχος του οποίου ήταν *"να προκαλέσει ταραχές στον Πάπα"*. Ο ηλικιωμένος επίσκοπος Γουίλφριντ της Υόρκης εκδιώχθηκε για άλλη μία φορά από την έδρα του (704), μετέβη στην Ρώμη προκειμένου να υποστηρίξει τα δίκαια αιτήματα του από τον Πάπα Ιωάννη ΣΤ΄. Σε προηγούμενες επισκέψεις του στην Ρώμη (654, 679) ο Γουίλφριντ είχε παρατηρήσει έκπληκτος ότι η διοίκηση της τοπικής εκκλησίας είχε μετασχηματιστεί σε Ελληνόγλωσση. Ο Ιωάννης ΣΤ΄ συγκάλεσε μια Σύνοδο Ελληνόφωνων επισκόπων για την υπόθεση του Γουίλφριντ, αυτό ήταν αρνητικό για τον ίδιο επειδή δεν γνώριζε την γλώσσα. Η Σύνοδος ωστόσο αθώωσε τον Γουίλφριντ, επανήλθε στην έδρα του στην οποία και παρέμεινε μέχρι τον θάνατο του (709), έστειλε κατόπιν επιστολές στον βασιλιά Έθελρεντ της Μερκίας να εκτελέσει τις Παπικές εντολές. Ο Ιωάννης ΣΤ΄ έστειλε επίσης το Πάλλιον στον Μπερθάλδο τον οποίο ο προκάτοχος του Σέργιος Α΄ είχε διορίσει Αρχιεπίσκοπο του Καντέρμπερι.

Ο Ιωάννης ΣΤ΄ πέτυχε να πείσει τον Γισούλφο Α΄ του Μπενεβέντο μέσω στρατιωτικών απειλών αλλά και δωροδοκίας να αποσυρθεί από τα εδάφη της αυτοκρατορίας. Σύμφωνα με άλλες πηγές ο Δούκας Γισούλφος Α΄ του Μπενεβέντο απέσυρε τις στρατιωτικές του δυνάμεις αφού πρώτα λεηλάτησε την ύπαιθρο της Καμπανίας και έκανε ένα στρατόπεδο έξω από την Ρώμη. Ο Ιωάννης ΣΤ΄ έστειλε ιερείς με μεγάλα ποσά χρημάτων προκειμένου να πείσει τον Λομβαρδό δούκα να ελευθερώσει τους αιχμαλώτους. Ο Λομβαρδός βασιλιάς επίσης Αριπέρτος Β΄ επέστρεψε στα πρώην εδάφη του στις Κοττιανές Άλπεις τα οποία είχε κερδίσει ως Patrimonium Sancti Petri.  Ο Ιωάννης ΣΤ΄ πέθανε στις 11 Ιανουαρίου του 705 και τον διαδέχθηκε στο Ποντιφικάτο ο Πάπας Ιωάννης Ζ΄.

## Παραπομπές



## Πηγές

*Encyclopædia Britannica, εκδ. 1910-11
*Ekonomou, Andrew J. 2007. Byzantine Rome and the Greek Popes: Eastern influences on Rome and the papacy from Gregory the Great to Zacharias, A.D. 590–752. Lexington Books.

        

Κατηγορία:Πάπες
Κατηγορία:Έλληνες Πάπες
Κατηγορία:Πάπες 8ου αιώνα
Κατηγορία:Βυζαντινοί του 8ου αιώνα
Σίλβεστρος

**Σίλβεστρος** ή **Σιλβέστρος** είναι ανδρικό κύριο όνομα, που προέρχεται από το λατινικό Silvester και αυτό το λατινικό *silva* «δάσος, δρυμός». 

Με το όνομα Σίλβεστρος (όνομα) είναι γνωστοί οι παρακάτω:

* Οι Πάπες Ρώμης:
**ο Πάπας Σίλβεστρος Α΄
**ο Πάπας Σίλβεστρος Β΄
**ο Πάπας Σίλβεστρος Γ΄

* Ο Αντιπάπας:
**Αντιπάπας Σίλβεστρος Δ΄

* Ο Πατριάρχης Αλεξανδρείας:
**Σίλβεστρος Αλεξανδρείας

* Ο Πατριάρχης Αντιοχείας:
** Πατριάρχης Αντιοχείας Σίλβεστρος (1724–1766)

* Ο Αρχιεπίσκοπος Κύπρου:
** Αρχιεπίσκοπος Κύπρου Σίλβεστρος (18ος αιώνας)
AN/SLQ-25 Nixie

thumb|right|Σύστημα SLQ-25 Nixie επί του ''USS Iowa, BB-61'' 
Το **AN/SLQ-25 Nixie** είναι ρυμουλκούμενο αντίμετρο εναντίον τορπιλών, γνωστότερο με τη συνηθέστερη ονομασία **"κρόταλα"** που χρησιμοποιείται από τα πολεμικά πλοία επιφανείας του NATO. Περιλαμβάνει δύο ρυμουλκούμενα υδροδυναμικά σώματα-δολώματα (εκ των οποίων χρησιμοποιείται ένα τη φορά) και μια γεννήτρια σήματος εγκατεστημένη επί του πλοίου. Σκοπός του Nixie είναι να προσελκύσει το παθητικό σόναρ της τορπίλης εκπέμποντας σήματα που προσομοιώνουν το θόρυβο των προπελών πλοίου επιφανείας. Η πιο μοντέρνα έκδοση AN/SLQ-25B αποτελεί ανανεωμένη παραλλαγή των AN/SLQ-25 και -25Α, η οποία περιλαμβάνει καλώδιο ρυμούλκησης οπτικής ίνας με εξοπλισμό COTS και ενσωματώνει ρυμουλκούμενους αισθητήρες εντοπισμού υποβρυχίων και επερχόμενων τορπιλών. Το AN/SLQ-25B ενσωματώνει επίσης αντίμετρα κατά των ενεργητικών σόναρ τορπιλών, τα οποία λαμβάνουν, μεγεθύνουν και επιστρέφουν τα σήματα αναζήτησης (*pings*) από την τορπίλη, παρουσιάζοντας ένα μεγαλύτερο, λανθασμένο στόχο προς αυτή. Τα μεγαλύτερα πλοία είναι δυνατό να φέρουν δύο τέτοια συστήματα, τα οποία είναι τοποθετημένα στην πρύμνη και μπορούν τα λειτουργούν είτε ταυτόχρονα είτε μεμονωμένα. 

## Εξωτερικοί σύνδεσμοι
* Το AN/SLQ-25 Nixie στο www.fas.org
* Το AN/SLQ-25 Nixie στο www.sfu.ca
* http://www.defenseindustrydaily.com/205m-for-3-more-nixie-torpedo-decoy-systems-0779/

Κατηγορία:Πολεμικό ναυτικό
Κατηγορία:Τορπίλη
Βααλράµ

Με το όνομα **Βααλράµ**, ήταν γνωστοί τρεις βασιλείς, τού αρχαίου Κίτιου στην Κύπρο. Ήταν Φοίνικες βασιλείς του Κιτίου και Ιδαλίου. 

#Βααλράμ Α΄, (400 - 392 π.Χ.). Ήταν διάδοχος του Ασβαάλ, βασίλεψε σε μια περίοδο που το Κιτίο ευημερούσε .
#Βααλράμ Β΄, (392 π.Χ.). Βασίλεψε λίγους μήνες , διάδοχος του ήταν ο Αβιδμελέκ.
#Βααλράμ Γ΄, (392 π.Χ.). Διαδέχτηκε τον Αβιδμελέκ, βασίλεψε λίγους μήνες και διάδοχος του ήταν ο Μιλκιάθων.

## Εξωτερικοί σύνδεσμοι
*Ιστορία της Λάρνακας
*Λίστα των αρχαίων Βασιλέων της Κύπρου 

Κατηγορία:Βασιλείς του αρχαίου Ιδαλίου
Κατηγορία:Βασιλείς του αρχαίου Κίτιου
Πάπας Σίλβεστρος Γ΄

Ο **Σίλβεστρος Γ΄** υπήρξε Πάπας Ρώμης το 1045. Το κοσμικό του όνομα ήταν Τζοβάνι ντέι Κρεσκέντζι (*Giovanni dei Crescenzi*) και γεννήθηκε στη Ρώμη.

Όταν ο Πάπας Βενέδικτος Θ΄ (1032–44, 1045, 1047–48) απομακρύνθηκε από τη Ρώμη το 1044, ο Ιωάννης, επίσκοπος της Σαμπίνα εκλέχτηκε Πάπας μετά από σφοδρές συγκρούσεις και διαμάχες από τον Ιανουάριο του 1045. Κατηγορήθηκε αργότερα ότι προέβη σε δωροδοκίες προκειμένου να ανελιχθεί στον παπικό θρόνο, κατηγορία που ωστόσο δεν τεκμηριώθηκε ποτέ. Ο Βενέδικτος Θ΄ εξέδωσε αφορισμό εναντίον του νέου Πάπα  και εντός τριών μηνών επέστρεψε στη Ρώμη και τον εκδίωξε. Ο Ιωάννης επέστρεψε στην επισκοπή του και ανέλαβε εκ νέου καθήκοντα επισκόπου. Σχεδόν δύο χρόνια αργότερα (Δεκέμβριος 1046) η Σύνοδος του Σουτρίου τον καθαίρεσε και τον  έστειλε έγκλειστο σε ένα μοναστήρι.  Η καταδίκη του αυτή προφανώς αναστάλθηκε καθώς συνέχισε να ιερουργεί και αναγνωρίζεται επίσκοπος της Σαβίνα μέχρι τουλάχιστον το 1062. Διάδοχος στην επισκοπή αυτή δεν έχει καταγραφεί μέχρι τον Οκτώβριο του 1063, κάτι που αποτελεί ένδειξη ότι ο Ιωάννης πρέπει να πέθανε πριν την ημερομηνία αυτή.

Αν και από ορισμένους θεωρείται αντιπάπας, ο Σίλβεστρος συνεχίζει να συγκαταλέγεται     σαν επίσημος Πάπας (1046) στους καταλόγους του Βατικανού. Παρόμοια είναι και η περίπτωση του Γρηγορίου ΣΤ΄ (1045–46) και του Κλήμη Β΄ (1046–47).

## Εξωτερικοί σύνδεσμοι

*   Οικογένεια Κρεσκέντζι

Κατηγορία:Πάπες
Κατηγορία:Ιταλοί Πάπες
Κατηγορία:Πάπες 11ου αιώνα
Ευαγόρας Α΄

Ο **Ευαγόρας**, (*Εὐαγόρας*), ήταν Έλληνας βασιλιάς της Σαλαμίνας στην Κύπρο (περίπου 435 - 374 π.Χ.). Η οικογένεια του βασίλευε στη Σαλαμίνα από την εποχή του Τεύκρου ιδρυτή και πρώτου βασιλιά της πόλης.

## Βιογραφία
Την παιδική του ηλικία την πέρασε στην εξορία αφού η οικογένεια του είχε χάσει τον θρόνο. Ευρισκόμενος στους Σόλους της Κιλικίας συγκέντρωσε 50 οπαδούς του και κατέλαβε τη Σαλαμίνα σε μία νύχτα διώχνοντας τον φοίνικα βασιλιά της Αυδήμονα. Ενίσχυσε τα τείχη και την άμυνα της πόλης, ακολούθησε αντι-περσική πολιτική και μέχρι το τέλος της βασιλείας του αγωνίστηκε για την ένωση όλων των Κυπριακών βασιλείων. Έκανε συμμαχία με τους Αθηναίους και συνεργάστηκε μαζί τους στη διαμάχη που είχαν με τη Σπάρτη. 

Μετά την ήττα των Αθηναίων στους Αιγός Ποταμούς ο Αθηναίος ναύαρχος Κόνων κατέφυγε με τον στόλο του στη Σαλαμίνα. Αργότερα, με τη βοήθεια του Ευαγόρα και των Περσών νίκησε τους Σπαρτιάτες στη ναυμαχία της Κνίδου το 394 π.Χ.. Οι Αθηναίοι τίμησαν τον Ευαγόρα για την προσφορά του στήνοντας ανδριάντα το 396 π.Χ. στον Κεραμεικό. Παρόλο που ο Ευαγόρας και οι Πέρσες συνεργάστηκαν οι μεταξύ τους σχέσεις παρέμεναν τεταμένες. Από το 391 π.Χ. προσπάθησε να ενώσει τις Κυπριακές πόλεις. Πρώτη υπέταξε την Αμαθούντα και με δυσκολία τις υπόλοιπες πόλεις ενώ συνάντησε και την απροθυμία των Αθηναίων να τον βοηθήσουν στέλνοντας τον Χαβρία με μικρή στρατιωτική δύναμη. Το 386 π.Χ. η Σπάρτη υπογράφει την Ανταλκίδειο ειρήνη που άφηνε την Κύπρο στους Πέρσες, ο Ευαγόρας δεν πτοείται και, κάνοντας συμμαχία με τους Κίλικες, απελευθερώνει κάποιες πόλεις της Κιλικίας και της Φοινίκης. Το 381 π.Χ. ο στόλος του Ευαγόρα συντρίβεται στη ναυμαχία του Κιτίου και οι μάχες συνεχίζονται στην ξηρά. Ο Ευαγόρας αναγκάζεται να υπογράψει ειρήνη με δυσβάστακτους όρους. 

Σύμφωνα με τον *Πανηγυρικό* του Ισοκράτη, ο Ευαγόρας ήταν ένα πρότυπο ηγεμόνα, του οποίου στόχος ήταν να προωθήσει την ευημερία του κράτους και των υπηκόων του από την καλλιέργεια του ελληνικού πολιτισμού. Ο Ισοκράτης αναφέρει επίσης ότι πολλοί άνθρωποι μετανάστευσαν από την Ελλάδα προς την Κύπρο. Ο Ευαγόρας έκοψε χρυσά νομίσματα αντικατέστησε το Περσικό νομισματικό σύστημα και έφερε το ελληνικό αλφάβητο αντικαθιστώντας το κυπριακό συλλαβάριο. 

Πέθανε το 374 π.Χ. όταν δολοφονήθηκε μαζί με τον γιο του Πνυταγόρα και τον διαδέχτηκε ο άλλος γιος του Νικοκλής.

## Βιβλιογραφία
* Βάσσου Καραγιώργη, *Αρχαία Κύπρος*, Μορφωτικό ίδρυμα Εθνικής Τραπέζης, Αθήνα 1978
* Φωκά Ν. Φωκιάδη, *Ο Ελληνισμός της Κύπρου*, 1962
* Αθανασίου Σακελάριου, *Τα Κυπριακά, γεωγραφία ιστορία, και δημόσιος βίος*, Αθήνα 1890
* Charles Rollin, Robert Lynam, *The Ancient History of the Egyptians, Carthaginians, Assyrians, Babylonians, Medes and Persians, Grecians and Macedonians* , 1836

## Παραπομπές


## Εξωτερικοί σύνδεσμοι
* Γραμματόσημο με τη μορφή του Ευαγόρα.
* "Η αυλή του Ευαγόρα"
* Κυριάκου Δ. Παπαδόπουλου, Ευαγόρας Α, ο φίλος των Αθηναίων

## Πηγές
* Διόδωρος Σικελιώτης, Ιστορική Βιβλιοθήκη ΙΕ'

Κατηγορία:Βασιλείς της αρχαίας Σαλαμίνας Κύπρου
Ράντε Βρετσάκοφσκι

Ο **Ράντε Βρετσάκοφσκι** (σλαβομακεδονικά: Раде Врчаковски) γεννημένος στις 17 Νοεμβρίου του 1980 είναι Βορειομακεδόνας τραγουδιστής, γνωστός και ως Βρετσάκ. Το 2008 εκπροσώπησε τη χώρα του στον Διαγωνισμό Τραγουδιού της Eurovision μαζί με την Ταμάρα και τον Άντριαν με το τραγούδι *Let me love you* (Άσε με να σε αγαπήσω), το οποίο δεν κατάφερε να περάσει στον τελικό.

Είναι απόφοιτος του πανεπιστημίου των Σκοπίων, παρ'όλα αυτά αποφάσισε να ακολουθήσει τα βήματα του πατέρα του στο τραγούδι. Ο τελευταίος του δίσκος "Vo Tvoeto Srce", ο οποίος κυκλοφόρησε το 2006, έκανε ρεκόρ πωλήσεων στη Βόρεια Μακεδονία. Τέλος είναι στιχουργός του τραγουδιού *Ninanajna* το οποίο διαγωνίσθηκε στη Γιουροβίζιον του 2006 και κατέλαβε την 12η θέση, την καλύτερη της χώρας μέχρι τώρα.

## Δισκογραφία

*Kako Da Pobegnam Od Sè (1999)
*Vo Tvoeto Srce (2006)

Κατηγορία:Βορειομακεδόνες τραγουδιστές

Κατηγορία:Συμμετέχοντες στο διαγωνισμό τραγουδιού Eurovision με τη Βόρεια Μακεδονία
Κατηγορία:Διαγωνισμός Τραγουδιού Eurovision 2008
Κατηγορία:Συμμετέχοντες στη Eurovision
Φρίντριχ Βίλχελμ φον Γκέρτνερ

[thumb|right|300px|Η Βουλή των Ελλήνων στην [Αθήνα, σε σχέδια του Γκέρτνερ]]
Ο **Φρίντριχ φον Γκέρτνερ** (γερμ. *Friedrich Wilhelm von Gärtner*, 10 Δεκεμβρίου 1791, Κόμπλεντς – 21 Απριλίου 1847 Μόναχο) ήταν σημαντικός Γερμανός αρχιτέκτονας.

Ιδιαίτερα γνωστός στη Βαυαρία στην εποχή του Λουδοβίκου Α' της Βαυαρίας. Από το 1842 ο Γκέρτνερ ήταν διευθυντής της Ακαδημίας Τεχνών του Μονάχου.

Ο Γκέρτνερ σχεδίασε το κτίριο των Ανακτόρων του Όθωνα, όπου μετέπειτα στεγάστηκε η Βουλή των Ελλήνων.

Κατηγορία:Βαυαροί
Κατηγορία:Γερμανοί αρχιτέκτονες
Κατηγορία:Νεοκλασικοί αρχιτέκτονες
Φιατάου Πενιτάλα Τίο

Ο **Σερ Φιατάου Πενιτάλα Τίο** (Sir Fiatau Penitala Teo, 23 Ιουλίου 1911 - 25 Νοεμβρίου 1998) υπήρξε πολιτικός από το Τουβαλού και πρώτος γενικός κυβερνήτης της νησιωτικής χώρας. Τιμήθηκε με τον τίτλο του Ιππότη από τη Βασίλισσα της Αγγλίας στις 2 Ιουνίου του 1979. 

## Προφίλ
Γεννήθηκε στο Φουναφούτι στις 23 Ιουλίου του 1911. Εργάστηκε ως δημόσιος υπάλληλος και διερμηνέας τη δεκαετία του 1930. Την περίοδο από το 1937-1958, με εξαίρεση το 1944-45, οπότε υπηρέτησε στη στρατιωτική του θητεία, υπηρέτησε σε διοικητικές θέσεις στα νησιά Μπανάμπα και Ταράουα, στο σημερινό Κιριμπάτι.. Το 1978 τα νησιά Έλλις έγιναν ανεξάρτητα με την ονομασία Τουβαλού και με αρχηγό Κράτους την Ελισάβετ Β΄ του Ηνωμένου Βασιλείου. Θεσμοθετήθηκε η θέση του Γενικού Κυβερνήτη, ως αντιπροσώπου της Βασίλισσας. Έτσι, την 1η Οκτωβρίου του 1978, πρώτος Γενικός Διοικητής ανέλαβε ο Πενιτάλα Τίο. Το 1981 επέβλεψε την πρώτη αλλαγή κυβέρνησης στην πολιτική ιστορία της χώρας του από τότε που η τελευταία έγινε ανεξάρτητη. Αποχώρησε από το αξίωμα την 1η Μαρτίου 1986. Τον διαδέχθηκε ως Γενικός Διοικητής ο Σερ Τουπούα Λεουπένα. Ο γηραιός Πενιτάλα Τίο απεβίωσε στο Φουναφούτι, στις 25 Νοεμβρίου 1998.

## Παραπομπές


Πενιταλα
Πρωτάθλημα γκολφ PGA

Το **πρωτάθλημα γκολφ PGA** (PGA Championship) αποτελεί μία από τις 4 σημαντικότερες διοργανώσεις του επαγγελματικού γκολφ. Εκτός Βορείου Αμερικής, αναφέρεται ορισμένες φορές ως *αμερικανικό πρωτάθλημα γκολφ* (U.S. PGA Championship). Διεξάγεται κάθε χρόνο υπό την αιγίδα της Αμερικανικής Ένωσης των Επαγγελματιών (Professional Golfers Association of America) ως μέρος του Τουρνουά PGA (PGA Tour). Συνοδεύεται από ένα μεγάλο ποσό για το νικητή.

## Ιστορία
Το πρώτο πρωτάθλημα PGA διεξήχθη το 1916 στο *Siwanoy Country Club* του Ίστσεστερ της Νέας Υόρκης. Νικητής ήταν ο Τζιμ Μπάρνες, που κέρδισε 500 δολάρια. Ο πιο πρόσφατος 
νικητής, Γιανγκ Γιονγκ-έουν, κέρδισε 1,35 εκατομμύρια δολάρια. Ο πρωταθλητής βραβεύεται επίσης με το Τρόπαιο Γουαναμέικερ (Wanamaker Trophy), το οποίο ονομάστηκε έτσι από το δωρητή, Ρόντμαν Γουαναμέικερ.

Στην διοργάνωση που διεξήχθη στις 16 Αυγούστου του 2009, στον τελικό γύρο, κέρδισε ο Νοτιοκορεάτης Γιανγκ Γιονγκ-έουν, με νίκη επί του Τάιγκερ Γουντς. Έγινε έτσι ο πρώτος ασιατικής καταγωγής νικητής σε σημαντικό πρωτάθλημα ανδρών στο γκολφ και τερμάτισε το προηγούμενο ρεκόρ συνεχόμενων νικών του Γουντς. Το 2010 νικητής αναδείχθηκε ο Γερμανός Μάρτιν Κάιμερ. To 2014 αναδείχθηκε ξανά νικητής ο Ρόρι Μακιλρόι και το 2015 ο Αυστραλός Τζέισον Ντέι.

## Νικητές
### Νικητές της εποχής Strokeplay

Φιναλίστ στα πλέι οφ:


### Νικητές της εποχής Matchplay

^ Οι παίκτες αυτοί γεννήθηκαν στη Βρετανία, ωστόσο έμεναν στις ΗΠΑ όταν κέρδισαν τους τίτλους τους στο PGA και έγιναν Αμερικανοί πολίτες: 
* Τόμι Άρμορ - Γεννήθηκε στη Σκωτία αλλά εγκαταστάθηκε στις ΗΠΑ στις αρχές της δεκαετίας του 1920 και την ίδια περίοδο έγινε Αμερικανός πολίτης.
* Τζοκ Χάτσισον - Γεννήθηκε στη Σκωτία. Ήταν Αμερικανός πολίτης το 1921 οπότε και νίκησε στο ανοικτό αμερικανικό πρωτάθλημα, συνεπώς ήταν ήδη Αμερικανός πολίτης το 1920, ωστόσο αυτό δεν έχει επιβεβαιωθεί.
* Τζιμ Μπάρνες - Γεννήθηκε στην Αγγλία. Εγκαταστάθηκε στις ΗΠΑ το 1906 και ίσως έγινε Αμερικανός πολίτης όχι πριν το 1907, ωστόσο δεν έχει επιβεβαιωθεί.

### Πολλαπλοί νικητές

5 νίκες:
* Γουόλτερ Χέιγκεν: 1921, 1924, 1925, 1926, 1927
* Τζακ Νικλάους: 1963, 1971, 1973, 1975, 1980

4 νίκες:
* Τάιγκερ Γουντς: 1999, 2000, 2006, 2007

3 νίκες:
* Τζιν Σάραζεν: 1922, 1923, 1933
* Σαμ Σνιντ: 1942, 1949, 1951

2 νίκες:
* Φιλ Μίκελσον: 2005, 2021
* Τζιμ Μπάρνες: 1916, 1919
* Λίο Ντίγκελ: 1928, 1929
* Ρέιμοντ Φλόιντ: 1969, 1982
* Μπεν Χόγκαν: 1946, 1948
* Μπάιρον Νέλσον: 1940, 1945
* Λάρι Νέλσον: 1981, 1987
* Γκάρι Πλέιερ:1962, 1972
* Νικ Πράις: 1992, 1994
* Πολ Ράνιαν: 1934, 1938
* Ντένι Σιουτ: 1936, 1937
* Βιτζάι Σινγκ: 1998, 2004
* Ντέιβ Στόκτον: 1970, 1976
* Λι Τρέβινο: 1974, 1984
* Μπρους Κέπκα : 2018, 2019

### Νικητές ανά εθνικότητα

## Ρεκόρ
Μερικά από τα ρεκόρ που επιτεύχθηκαν στη διοργάνωση αφορούν την ηλικία των συμμετεχόντων, Έτσι, ο μεγαλύτερος σε ηλικία νικητής ήταν ο Τζούλιους Μπόρος το 1968 (σε ηλικία 48 ετών και 142 ημερών), ενώ στον αντίποδα , ο Τζιν Σάραζεν κέρδισε το 1922 σε ηλικία 20 ετών και 174 ημερών.

## Εξωτερικοί σύνδεσμοι
* Επίσημος ιστότοπος-2009 
* Επίσημος ιστότοπος-2008 
* PGA Championship - Οδηγός.
* PGA- Ιστορία.

Κατηγορία:Γκολφ
Πάπας Σίξτος Β΄

Ο **Σίξτος Β΄ ** (*Papa Sisto II*, ... - 6 Αυγούστου 258), παραφθορά του ελληνικού **Ξυστός**, που σημαίνει «γυαλισμένος», ήταν Πάπας ή επίσκοπος Ρώμης από τις 30 Αυγούστου του 257 έως το θάνατό του το 258. Μαρτύρησε κατά τη διάρκεια των διωγμών από τον αυτοκράτορα Βαλεριανό.

## Καταγωγή και παποσύνη
Σύμφωνα με το *[[Liber Pontificalis]]*, γεννήθηκε σε ελληνικό έδαφος και μάλιστα θεωρείται ότι ήταν Αθηναίος. Ωστόσο, το γεγονός αυτό είναι αβέβαιο και αμφισβητείται από σύγχρονους ιστορικούς που θεωρούν πως ο συγγραφέας του *Liber Pontificalis* συγχέει τον πάπα με Έλληνα νεοπυθαγόρειο σύγχρονό του ονόματι Ξύστο.

Ως επίσκοπος Ρώμης, ο Σίξτος μερίμνησε για την αποκατάσταση των σχέσεων μεταξύ των αφρικανικών και των ανατολικών Ορθόδοξων Εκκλησιών, οι οποίες είχαν διαταραχθεί από τον προκάτοχό του με αφορμή το ζήτημα του αιρετικού βαπτίσματος. Κατά τους διωγμούς του Βαλεριανού, όταν απαγορεύτηκαν οι ταφικές τιμές και δημεύτηκαν τα κοιμητήρια, μετέφερε τα λείψανα των Αποστόλων Πέτρου και Παύλου στην κατακόμβη του Αγίου Σεβαστιανού.

300px|thumb|Το μαρτύριο του πάπα Σίξτου.

## Μαρτύριο και έργο
Στις 6 Αυγούστου του 258 ο Σίξτος μαρτύρησε με αποκεφαλισμό, κατά τους διωγμούς του Βαλεριανού.  Μαζί του εκτελέστηκαν 6 ακόμα διάκονοι: Ιανουάριος, Βικέντιος, Μάγνος, Στέφανος, Ευτυχής και Αγαπητός.

Ο Σίξτος θεωρείται συγγραφέας του ψευδοκυπριακού έργου *Ad Novatianum*, παρ'όλο που οι απόψεις του δε συνάντησαν καθολική αποδοχή. Ένα άλλο συγγραφικό έργο, που γράφηκε στη Ρώμη στην περίοδο μεταξύ του 253 και 258, πιστεύεται γενικά ότι είναι δικό του. Η μνήμη του τιμάται από την Καθολική Εκκλησία στις 7 Αυγούστου μαζί με των συντρόφων του, ενώ η Ορθόδοξη Εκκλησία τιμά τη μνήμη του στις 10 Αυγούστου.

## Παραπομπές και σημειώσεις


## Εξωτερικοί σύνδεσμοι

*Opera Omnia

Κατηγορία:Πάπες
Κατηγορία:Έλληνες Πάπες
Κατηγορία:Πάπες 3ου αιώνα
Κατηγορία:Πάπες άγιοι της Καθολικής και της Ορθόδοξης Εκκλησίας
Τζον Ντόλοντ

Ο **Τζον Ντόλοντ** (*John Dollond*, 21 Ιουνίου 1706 - 30 Νοεμβρίου 1761) ήταν Βρετανός οπτικός και κατασκευαστής οπτικών οργάνων. Ήταν ο πρώτος που κατασκεύασε διπλούς αχρωματικούς φακούς (1758) και κατοχύρωσε με δίπλωμα ευρεσιτεχνίας την ανακάλυψή του, αλλά δεν ήταν ο πρώτος που κατασκεύασε τέτοιους φακούς. Ένας άλλος οπτικός, ο Τζορτζ Μπας ακολούθησε τις οδηγίες του Τσέστερ Μουρ Χολ και κατασκεύασε και διέθεσε στην αγορά τέτοιους φακούς στα 1733. 

## Βιογραφία
Γιος Ουγενότου πρόσφυγα, γεννήθηκε στο Λονδίνο και ακολούθησε το επάγγελμα του πατέρα του που ήταν η ύφανση μεταξωτών. Παράλληλα με τη δουλειά του όμως βρήκε χρόνο και αφιερώθηκε επίσης στη Φυσική, στην Ανατομία και στη μελέτη της λατινικής και της ελληνικής γλώσσας, καθώς επίσης και των μαθηματικών. Το 1752 σταμάτησε τη δουλειά του πατέρα του και μαζί με το μεγαλύτερο γιο του, τον Πίτερ Ντόλοντ (1730-1820), άρχισε να εργάζεται ως κατασκευαστής οπτικών οργάνων. Η φήμη του μεγάλωσε σύντομα και το 1761 ορίστηκε προσωπικός οπτικός του Βασιλιά.

Το 1758 δημοσίευσε στα *Philosophical Transactions of the Royal Society* μια εργασία στην οποία περιγράφονται τα πειράματα που τον οδήγησαν στην ανακάλυψη της κατασκευής φακών για την αντιμετώπιση της χρωματικής απόκλισης. Την ίδια χρονιά τιμήθηκε με το βραβείο Κόπλεϊ. Αργότερα δημοσίευσε δύο έργα για τη μέτρηση γωνιών (*Phil. Trans.*, 1753, 1754). 

Μετά το θάνατο του Ντόλοντ, ο γιος του υπερασπίστηκε την πατέντα του στα δικαστήρια, μέχρι που εκείνη σταμάτησε να ισχύει το 1772. Η τιμή των διπλών αχρωματικών φακών μειώθηκε στο μισό μετά τη λήξη ισχύος της πατέντας. 

## Παραπομπές


## Πηγές
* Βιογραφία- σε εγκυκλοπαίδεια του 1911.

Κατηγορία:Άγγλοι αστρονόμοι
Κατηγορία:Οπτικοί
Χοέβθι

Το **Χοέβθι** (**Höfði**) είναι ένα σπίτι στο Ρέικιαβικ, την πρωτεύουσα της Ισλανδίας. Χτίστηκε το 1909 και στέγασε τον Γάλλο πρόξενο στην Ισλανδία. Κατά τη Συνάντηση Κορυφής του Ρέικιαβικ το 1986 υπήρξε το σημείο συνάντησης του Ρόναλντ Ρήγκαν και του Μιχαήλ Γκορμπατσόφ. Εντός του κτιρίου οι σημαίες των Η.Π.Α. και της Σοβιετικής Ένωσης κρέμονται διασταυρωμένες, μνημονεύοντας με αυτόν τον τρόπο το γεγονός της συνάντησης. Στις μέρες μας το οίκημα χρησιμοποιείται κυρίως για εκδηλώσεις του δήμου της πόλης του Ρέικιαβικ.

Κατηγορία:Κτίρια και κατασκευές στην Ισλανδία
Πάπας Δόνος

Ο **Πάπας Δόνος** ήταν Πάπας Ρώμης από τις 2 Νοεμβρίου 676 μέχρι τις 11 Απριλίου 678.

Ήταν γιος ενός Ρωμαίου με το όνομα Μαυρίκιος. Δεν είναι γνωστές πολλές πληροφορίες για τη ζωή του.

## Παποσύνη
Ο Πάπας Δόνος έστρωσε με πλάκες το κλειστό προαύλιο της Βασιλικής του Αγίου Πέτρου και το τετράγωνο αίθριο μπροστά από τον άγιο Πέτρο με μεγάλες πλάκες λευκού μαρμάρου και ανακαίνισε πολλές εκκλησίες της Ρώμης, κυρίως το ναό της αγίας Ευφημίας στην Αππιανή Οδό, και τη Βασιλική του αγίου Παύλου εκτός των τειχών.

Κατά την περίοδο της παποσύνης του Δόνου, ο Ρεπαράτος, αρχιεπίσκοπος της Ραβέννα, επέστρεψε στη δικαιοδοσία της Αγία Έδρας, δίνοντας τέλος στο σχίσμα που είχε δημιουργήσει ο αρχιεπίσκοπος Μαύρος, ο οποίος θέλησε να κάνει την επισκοπή της Ραβέννα αυτοκέφαλη.

Την ίδια περίοδο, μία ομάδα Νεστοριανών μοναχών ανακαλύφθηκε σε ένα συριακό μοναστήρι της Ρώμης, τη μονή Μποεατιάνουμ. Αναφέρεται ότι ο Δόνος
τους διασκόρπισε σε διάφορους θρησκευτικούς οίκους της πόλης και παραχώρησε το μοναστήρι τους σε Ρωμαίους μοναχούς. 

Οι σχέσεις με την Κωνσταντινούπολη την περίοδο αυτή ήταν συμφιλιωτικές.

Η περίοδος παραμονής του Δόνου στο παπικό αξίωμα διήρκεσε ένα έτος, πέντα μήνες και δέκα ημέρες. Τάφηκε στη Βασιλική του Αγίου Πέτρου.

Ένας απόκρυφος Πάπας Δόνος B΄ καταχωρούνταν παλαιότερα στους επίσημους καταλόγους. Περιλαμβάνονταν λανθασμένα μετά τον Βενέδικτο ΣΤ΄.  Το όνομα προέρχεται από μία σύγχυση του τίτλου *domnus* (*dominus*) και του ρωμαικού ονόματος *Donus* (*LP* II, XVIII, και 256).

## Παραπομπές


## Εξωτερικοί σύνδεσμοι

*  στην *Καθολική Εγκυκλοπαίδεια* του 1913 
* Pontifical Onomastics 

Κατηγορία:Πάπες
Κατηγορία:Ιταλοί Πάπες
Κατηγορία:Πάπες 7ου αιώνα
Κατηγορία:Βυζαντινοί του 7ου αιώνα
Φούτμπολ Λιγκ Ουάν

Η **Λιγκ Ουάν** (αγγλικά: *League One*) είναι η τρίτη ποδοσφαιρική κατηγορία στο αγγλικό πρωτάθλημα ποδοσφαίρου. Ακόμη, αποτελεί την δεύτερη κατά σειρά από τις τρεις κατηγορίες της Αγγλικής Φούτμπολ Λιγκ. Είναι επίσης γνωστή ως *Sky Bet League 1* για εμπορικούς λόγους. Περιλαμβάνει 24 ποδοσφαιρικές ομάδες.

Η Λιγκ Ουάν ξεκίνησε να υπάρχει από τη σεζόν 2004–05. Τα προηγούμενα χρόνια ήταν γνωστή ως *Football League Second Division*, ενώ είχε την ονομασία *Football League First Division* πριν από την έλευση της Πρέμιερ Λιγκ.

thumb|left|Παλαιότερο λογότυπο της Λιγκ Ουάν

## Διαδικασία προβιβασμού
Οι δύο πρώτες ομάδες της βαθμολογίας στην Λιγκ Ουάν προβιβάζονται κατευθείαν στην Τσάμπιονσιπ, ενώ οι ομάδες από την θέση 3 έως 6 μπαίνουν σε διαδικασία πλέι οφ με διπλούς ημιτελικούς και τους νικητές να αγωνίζονται σε τελικό με έπαθλο το τρίτο εισιτήριο του προβιβασμού.

## Υποβιβασμός
Οι τέσσερις ομάδες που τερμάτισαν στις τελευταίες θέσεις της βαθμολογίας της Φούτμπολ Λιγκ Ουάν υποβιβάζονται στη Λιγκ Του και αντικαθίστανται από τις τρεις πρώτες ομάδες και την ομάδα που κέρδισε τα πλέι-οφ των θέσεων 4-7 σε αυτή την κατηγορία.

## Τηλεοπτική κάλυψη
Το Sky Sports αυτό τον καιρό μεταδίδει τα ματς της Λιγκ Ουάν με τα στιγμιότυπα να μεταδίδονται από το BBC One σε πρόγραμμά του με την ονομασία *The Football League Show*, που δείχνει επίσης στιγμιότυπα αγώνων της Τσάμπιονσιπ και της Λιγκ Του. Στιγμιότυπα από όλους τους αγώνες της Φούτμπολ Λιγκ είναι διαθέσιμοι για ελεύθερη παρακολούθηση στην ιστοσελίδα του BBC.

## Οι ομάδες της σεζόν 2016-2017
Οι παρακάτω 24 ομάδες συμμετέχουν στην Λιγκ Ουάν στη διάρκεια της σεζόν 2016–17.

## Πρωταθλητές Φούτμπολ Λιγκ Ουάν

## Παραπομπές


## Εξωτερικοί σύνδεσμοι

* Επίσημη Ιστοσελίδα της Φούτμπολ Λιγκ Ουάν
* Τοποθεσίες των ομάδων της Φούτμπολ Λιγκ Ουάν

Κατηγορία:Πρωταθλήματα ποδοσφαίρου τρίτης κατηγορίας στην Ευρώπη
Κατηγορία:Ποδοσφαιρικές διοργανώσεις Αγγλίας